Ramaphosa nie té bekommerd oor gryslysPres. Cyril Ramaphosa (5 Augustus 2021) (Foto: Elmond Jiyane/GCIS) Die feit dat die Financial Action Task Force (FATF) Suid-Afrika op die gevreesde internasionale gryslys geplaas het, laat pres. Cyril Ramaphosa skynbaar nie snags rondrol nie. Die president het Maandag in sy jongste nuusbrief gesê dit is kommerwekkend, maar nie só erg soos sommige partye aanvoer nie. “Ons is deur ŉ streng proses om aandag te gee aan die kwessies wat die FATF geopper het. Die grondbeginsels is gereed en ons weet wat ons moet doen om van die gryslys af te kom. Ons is vasbeslote om dit so vinnig as moontlik te doen.” Luidens die president se brief hou die strategiese tekortkominge wat deur die FATF geïdentifiseer is, boonop nie direk verband met die land se finansiële sektor nie. “Dit beteken dat finansiële stabiliteit en die koste daaraan verbonde om sake te doen met Suid-Afrika nie ernstig deur die gryslys notering beïnvloed sal word nie.” Ramaphosa gee wel toe dat ŉ aantal tekortkominge geïdentifiseer is tydens die laaste evaluering van Suid-Afrika se maatreëls om geldwassery en die finansiering van terrorisme te bekamp. Die evaluering is in 2019 gedoen “toe die land pas uit die staatskapingsera gekom het” sê Ramaphosa. “Sedert die resultate van die wedersydse evaluering wat in 2021 gepubliseer is, het ons groot vordering gemaak om aandag te gee aan die geïdentifiseerde tekortkominge. Van die 67 aanbevole aksies wat uit die wedersydse evaluering spruit, het ons aan almal behalwe agt strategiese tekortkominge suksesvol aandag gegee.” Dit sluit in beduidende swakhede in die land se wetlike raamwerk, deur die inwerkingstelling van wysigings aan wette oor teen-geldwassery en die bekamping van terrorismefinansiering. “Wanneer dit kom by die ontwikkeling van wêreldklas kundigheid, wetgewende hervorming en die versterking van staatsinstellings om komplekse finansiële misdaad te bekamp het ons ŉ hele ent gevorder. Dit is nieteenstaande doelbewuste pogings om die staat se vermoë te erodeer om sulke misdade tydens die staatskapingsera op te spoor, te ondersoek en te vervolg. “Ons het geloofwaardigheid van sleutelinstellings soos die Suid-Afrikaanse Inkomstediens (SAID) en die Nasionale Vervolgingsgesag (NVG) herstel om hulle in staat te stel om hul onderskeie mandate na te kom. Ons het ook die magte van die Spesiale Ondersoekeenheid (SOE) versterk deur ŉ spesiale tribunaal te stig om openbare fondse in te win wat deur korrupsie en bedrog gesteel is, en ŉ Ondersoekdirektoraat in die NVG om ernstige korrupsie te ondersoek.” Ramaphosa verwys dan ook na R14 miljard wat op mediumtermyn bewillig is om misdaad en korrupsie in die komende finansiële jaar te bekamp. “As ŉ land wat die oppergesag van die reg respekteer en afdwing, is die gryslys ŉ geleentheid vir ons om ons beheermaatreëls te verskerp en ons reaksie op georganiseerde misdaad te verbeter,” glo Ramaphosa.